**La discoteca inclusiva del Prat reobre amb èxit les seves portes**

* **Donada la bona acollida de la sessió de prova, l’experiència es repetirà cada tercer dissabte de mes fins al juliol.**
* **Joves voluntaris de la ciutat han donat suport a la iniciativa municipal, que respon a la demanda del col·lectiu de persones amb diversitat funcional intel·lectual.**

El Prat ha estrenat aquest dissabte, 20 de gener, una discoteca inclusiva per a joves al Casal Cívic i Comunitari – Delta. La iniciativa municipal, que parteix de les entitats de persones amb diversitat funcional i que ha comptat amb la col·laboració de jovent de la ciutat, es reprèn en fase de proves per primer cop des de l’inici de la pandèmia de Covid-19.

A instàncies de les entitats que formen part del Consell Municipal de les Persones amb Diversitat Funcional, el Prat ha recuperat aquest dissabte a la tarda una discoteca que pretén fomentar els espais de lleure inclusius i alhora fer més accessibles les activitats d'oci a la ciutat. Unes 100 persones han assistit a aquesta primera sessió, que ha servit de prova pilot. Donada la bona acollida, l’experiència es repetirà fins al juliol cada tercer dissabte de mes, entre les 17 i les 19h, al mateix equipament, el Casal Cívic i Comunitari – Delta, un espai de promoció de la cultura ubicat a Sant Cosme.

La demanda de reactivar aquesta activitat, que va quedar aturada amb les mesures de protecció davant la Covid-19, prové del col·lectiu de persones amb diversitat funcional intel·lectual i ha comptat amb la col·laboració en el seu impuls dels nois i noies que formen part del projecte municipal Antenes Joves. Aquest programa té com a objectiu formar el jovent pratenc per tal de reconèixer el malestar emocional i la solitud no desitjada entre els seus companyes i companyes, així com perquè esdevinguin un agent positiu d’acompanyament dins del seu entorn. En aquest sessió de benvinguda, els i les joves voluntaris han donat suport en el servei de barra i en el punt de diversió.

**Adaptació en tots els sentits**

La discoteca, especialment adaptada per a persones amb algun tipus de diversitat funcional tant física com cognitiva, està oberta a qualsevol jove. En cas que les persones assistents no siguin autònomes, han d’accedir-hi acompanyades del monitor o monitora del seu centre o residència. L’espai ha estat adaptat en la vessant arquitectònica, amb la incorporació de rampes i banys accessibles, però també s’han tingut en compte altres aspectes que faciliten a tothom gaudir de l’experiència des de la diversitat, com l’ús del suport en vídeo per a la discjòquei.

En aquesta sessió pilot, l’accés a la discoteca ha estat gratuït. En les properes edicions l'entrada tindrà un preu de 3 euros, un import que es destinarà a la compra dels materials necessaris per a l'esdeveniment, donat que l’activitat no té ànim de lucre.